DA Den Europæiske Unions Tidende CE 88/327

(2004/C 88 E/0332)

SKRIFTLIG FORESPØRGSEL E-0570/03

af Freddy Blak (GUE/NGL) til Kommissionen

(28. februar 2003)

Om: Strafafgift på importerede biler

Ved import af brugte motorkøretøjer opkræver den danske stat forskellige satser afhængig af bilens alder.

I lovbekendtgørelse nr. 977 af 2. december 2002, »Bekendtgørelse af lov om registreringsafgift af motorkøretøjer m.v.«, § 4, stk. 6, 1) og 2), fremgår det f.eks., at jo ældre bilen er, jo før påløber den højere afgiftssats (180 % mod 105 %) på bilens værdi.

Dette betyder i praksis, at systemet ved import af brugte motorkøretøjer til Danmark i mange tilfælde gør det dyrere at importere og indregistrere et udenlandsk motorkøretøj end et tilsvarende køretøj købt i Danmark.

Dermed opstår der en teknisk handelshindring til ugunst for importerede varer.

Vil Kommissionen svare på, hvordan dette system er i overensstemmelse med bestemmelserne om fri og ikke-diskriminerende bevægelse for varer over grænserne i EU?

Svar afgivet på Kommissionens vegne af Frederik Bolkestein

(8. april 2003)

EU-lovgivningen om beskatning af personbiler og harmoniseringen af medlemsstaternes nationale bestemmelser på området er i øjeblikket meget begrænset. Hertil kommer, at EU-lovgivningen om beskatning af motorkøretøjer er yderst kompleks og harmonerer dårligt med det indre markeds behov. Den kan imidlertid kun ændres af medlemsstaterne ved enstemmig afgørelse, og der er i praksis ikke meget, Kommissionen kan gøre for at forbedre situationen på kort sigt.

I princippet har medlemsstaterne fortsat fri mulighed for at pålægge interne afgifter på brugte motorkøretøjer, når de tages i anvendelse første gang på deres område, og de fleste medlemsstater opkræver rent faktisk sådanne afgifter. Medlemsstaternes rettigheder på dette område er imidlertid stærkt begrænset både af traktaten og den afledte EU-ret.

For det første må medlemsstaterne i henhold til traktatens artikel 90 ikke pålægge højere afgifter på importerede varer end på konkurrerende indenlandske varer. Med dette for øje baserer mange medlemsstater derfor afgifterne på importerede brugte biler på en skønsmæssig værdiansættelse.

Et sådant værdiansættelsessystem blev indbragt for domstolen ved sag C-393/98 (Gomez Valente) og for nylig igen ved sag C-101/00 (Antti Siilin). Domstolen statuerede, at:

en medlemsstat i henhold til traktatens artikel 95 (nu artikel 90), stk. 1, på brugte motorkøretøjer, som importeres fra andre medlemsstater, kun må anvende en afgiftsordning, hvorefter den faktiske værdiforringelse af disse motorkøretøjer beregnes på generel og abstrakt vis på grundlag af kriterier eller faste beregningstabeller, der er fastlagt ved lov eller administrative bestemmelser, såfremt disse kriterier eller beregningstabeller kan sikre, at den skyldige afgift ikke – end ikke i enkelte tilfælde – overstiger den risidualafgift, som udgør en del af værdien af tilsvarende motorkøretøjer, der allerede er indregistreret i indlandet.

Hvis der med andre ord pålægges afgifter ved indførsel af brugte motorkøretøjer, må det beløb, hvoraf afgiften beregnes – uanset hvilket værdiansættelsessystem der anvendes – plus selve afgiften under ingen omstændigheder overstige prisen på et lignende afgiftsberigtiget brugt motorkøretøj, som allerede befinder sig i medlemsstaten. Danmark har endnu ikke tilpasset sin lovgivning til denne dom, og den deraf følgende retlige situation er i øjeblikket ved at blive undersøgt.

Ud over traktatens bestemmelser findes der to rådsdirektiver, der fastlægger klare grænser for medlemsstaternes ret til at opkræve forbrugsafgifter på motorkøretøjer, som borgere indfører fra andre medlemsstater til personlig brug.

Det første er Rådets direktiv 83/182/EØF af 28. marts 1983 om afgiftsfritagelse inden for Fællesskabet ved midlertidig indførsel af visse transportmidler (1). Det andet direktiv er Rådets direktiv 83/183/EØF af 28. marts 1983 om afgiftsfritagelse ved privatpersoners endelige indførsel af personlige ejendele fra en medlemsstat (1).

Kommissionen har i denne forbindelse allerede truffet foranstaltninger over for Danmark vedrørende anvendelsen af artikel 1 i ovennævnte direktiv, idet den for nylig har sendt Danmark en begrundet udtalelse om dette spørgsmål. Hvis Kommissionen ikke modtager et tilfredsstillende svar inden for to måneder, kan sagen indbringes for Domstolen. Der henvises til den pressemeddelelse, der blev udsendt den 23. januar 2003.

Kommissionen har for nylig forelagt en meddelelse om beskatning af personbiler i EU (2) med henblik på at indlede drøftelser med medlemsstaterne, de øvrige EU-institutioner og andre vigtige involverede parter om de fremtidige handlemuligheder på EU-plan og nationalt plan. Disse drøftelser er nu i gang. På grundlag af hovedprincipperne i denne meddelelse og i lyset af resultaterne af drøftelserne vil Kommissionen i 2004 kunne fremsætte forslag til en EU-lovgivning, der bl.a. vil omfatte en metode til beregning af registreringsafgifter på brugte personbiler, der overføres fra en medlemsstat til en anden.

(1) EFT L 105 af 23.4.1983.

(2) KOM(2002)431 endelig udg.